b'\n_START_ARTICLE_\nR-K atrankos teorija\n_START_PARAGRAPH_\nr-K atrankos teorija \xe2\x80\x93 ekologijos teorija, nusakanti dvi skirtingas gyv\xc5\xb3 organizm\xc5\xb3 dauginimosi strategijas, kurios prie tam tikr\xc5\xb3 s\xc4\x85lyg\xc5\xb3 u\xc5\xbetikrina optimal\xc5\xb3 tam tikros r\xc5\xab\xc5\xa1ies skaitlingum\xc4\x85. \xc5\xa0i\xc4\x85 teorij\xc4\x85 apibr\xc4\x97\xc5\xbe\xc4\x97 Robertas MakArturas (angl. Robert McArthur) ir Edvardas Osbornas Vilsonas (angl. Edward Osborne Wilson) dirb\xc4\x99 s\xc4\x85l\xc5\xb3 biogegografijos srityje. R-strategai vadinami pionierin\xc4\x97mis r\xc5\xab\xc5\xa1imis, o K-strategai - pusiausvyrin\xc4\x97mis. Pirmiesiems (vienme\xc4\x8diams augalams, amarams) b\xc5\xabdingas greitas teritorijos apgyvendinimas, greitas dauginimasis, trumpas vystymosi ciklas, polinkis pereiti \xc4\xaf kit\xc4\x85 biotop\xc4\x85. Antrieji (med\xc5\xbeiai, stamb\xc5\xabs gyv\xc5\xabnai) yra ilgaam\xc5\xbeiai, gerai prisitaik\xc4\x99 prie biotopo. Tarp \xc5\xa1i\xc5\xb3 dviej\xc5\xb3 strategij\xc5\xb3 tip\xc5\xb3 yra nema\xc5\xbeai tarpini\xc5\xb3. Toje pa\xc4\x8dioje teritorijoje, i\xc5\xa1laikydami tinkam\xc4\x85 atstum\xc4\x85, gali koegzistuoti abiej\xc5\xb3 strategij\xc5\xb3 atstovai. Prie\xc5\xa1ingu atveju K-strategai i\xc5\xa1stumia R-strategus. Kai kurie organizmai kaitalioja \xc5\xa1ias strategijas savo gyvenimo ciklo metu. Pavyzd\xc5\xbeiui, verpet\xc4\x97s didesniuose vandens telkiniuose dauginasi partogeneti\xc5\xa1kai, o pasiekus gyvenamosios erdv\xc4\x97s talpumo ribas pradeda daugintis lytiniu b\xc5\xabdu.\n_START_SECTION_\nR-strategai\n_START_PARAGRAPH_\nDar vadinami oportunistais gali greitai apgyvendinti biotopus, kuri\xc5\xb3 s\xc4\x85lygos spar\xc4\x8diai kinta. Tod\xc4\x97l j\xc5\xb3 randama dykumose, pusdykum\xc4\x97se ir borealinio ar net arktinio klimato juostose. R-strategams b\xc5\xabdinga greita generacij\xc5\xb3 kaita ir didelis palikuoni\xc5\xb3 skai\xc4\x8dius. Paprastai tai smulk\xc5\xabs organizmai (amarai, dafnijos), da\xc5\xbeniausiai besidauginantys partogenez\xc4\x97s b\xc5\xabdu. Did\xc4\x97dama j\xc5\xb3 populiacija retai pasiekia apgyvendintos erdv\xc4\x97s talpumo ribas. \xc5\xa0ie strategai menkai prisitaik\xc4\x99 prie aplinkos poky\xc4\x8di\xc5\xb3, tod\xc4\x97l neretai j\xc5\xb3 mirtingumas b\xc5\xabna itin didelis. Jie greitai vystosi ir anksti dalyvauja reprodukcijoje (da\xc5\xbeniausiai tik vien\xc4\x85 kart\xc4\x85). \xc5\xa0ie organizmai gyvena trumpai, j\xc5\xb3 k\xc5\xabnas yra ma\xc5\xbeas.\n_START_SECTION_\nK-strategai\n_START_PARAGRAPH_\nDar vadinami persistentais teikia pirmenyb\xc4\x99 stabiliems biotopams, kur aplinkos s\xc4\x85lygos pastovios, o galimi poky\xc4\x8diai n\xc4\x97ra drasti\xc5\xa1ki. Teritorij\xc4\x85 jie apgyvendina ilgam laikui, da\xc5\xbeniausiai j\xc4\x85 pilnai i\xc5\xa1naudodami, kitaip - pasiekdami jos talpumo ribas. R\xc5\xab\xc5\xa1i\xc5\xb3 pasiskirstym\xc4\x85 ir tankum\xc4\x85 reguliuoja konkurencija ir teritorin\xc4\x97 elgsena. K-strategai susilaukia ma\xc5\xbeai palikuoni\xc5\xb3, ta\xc4\x8diau d\xc4\x97l ilgos gyvenimo trukm\xc4\x97s pasiekia didesn\xc4\x99 biomas\xc4\x99 (med\xc5\xbeiai, drambliai). Paprastai populiacijoje vyrauja skirtingos (dvilyt\xc4\x97s) grup\xc4\x97s. Organizmo biomas\xc4\x97s padid\xc4\x97jimas sustiprina jo atsparum\xc4\x85 negatyviems aplinkos veiksniams. Tam, kad i\xc5\xa1gyvent\xc5\xb3 stambioms r\xc5\xab\xc5\xa1ims u\xc5\xbetenka kur kas ma\xc5\xbeesnio palikuoni\xc5\xb3 skai\xc4\x8diaus nei ma\xc5\xbeesni\xc5\xb3 organizm\xc5\xb3 r\xc5\xab\xc5\xa1ims. Ereliai per metus u\xc5\xbeaugina 1-2 jauniklius, o pel\xc4\x97s - 10 ir daugiau.'